Papersnake/gushiwen huggingface dataset:
和柯狮山大参山中十二景 其十二 松竹别庄
黄衷（明代）

茅屋鸡声隔短墙，手栽松竹看分行。久要我自怜清韵，风入长林广乐张。
客里
严粲（宋代）

客里还来此，寒灯耿独吟。一官江国梦，十载草堂心。

木落秋声小，蛩孤夜思深。驱驰空自许，冉冉鬓霜侵。
偈 其五
释祖镜（宋代）

达磨携将一只归，儿孙从此赤脚走。借他朱履代麻鞋，休道时难事掣肘。

化鹏未遇不如鹍，画虎不成反类狗。
礼席致语
姚勉（宋代）

月姊当年付桂香，君家上第绿衣郎。
只今盛事追龙首，又此佳占叶凤凰。
暖律潜回燕谷冷，名花尽压洛城芳。
从今不把朱陈说，百世姚邹话柄长。
戏题卜铺壁
王绩（唐代）

旦逐刘伶去，宵随毕卓眠。
不应长卖卜，须得杖头钱。
玉楼春（赠别孟仓使）
汪莘（宋代）

一片江南春色晚。牡丹花谢莺声懒。问君离恨几多长，芳草连天犹觉短。

昨夜溪头新溜满。樽前自起喷龙管。明朝飞棹下钱塘，心共白苹香不断。
梅花喜神谱·烂熳二十八枝
宋伯仁（宋代）

足下一封书，子卿归自虏。
虽曰诳单于，孤忠传万古。
和张促通学士苦暑思长安幕中望终南秋雪呈邻
司马光（宋代）

秋云覆秦川，小雨野未显。
谁言终南顶，已有霰雪集。
返景开新晴，孱颜照都邑。
初疑江津阔，还浪横风急。
又疑龙悦骨，逶迤委原显。
词客登高楼，四望清兴入。
当时应晨篇，遗散不复拾。
今兹宦帝城，大暑困郁悒。
红尘满九衢，出入冠带袭。
家居宾旅来，俯楼烦拜揖。
回思幕中趣，引领安可及。
江翁养文采，正如玄豹蛰。
君往犯其严，腾起谁敢絷。
嗟予素恇怯，旁睨毛发立。
强复缀此章，庶几勇可习。
月色
杨浣芬（清代）

百鸟声俱绝，长空月正横。窗前如白日，云尽倍光明。
秋日偶成 其二
陈之遴（明代）

度辽车骑几纵横，虎帐龙旂上将营。草木千年含杀气，鼓笳终夜作边声。

猩红岭外要荒尽，鸭绿江边障戍平。闻道公孙曾据险，一时海外自威行。
晚至草平驿
刘基（明代）

落日照阡陌，粳稻生清香。好风自西来，吹我征衣裳。

但惜景物佳，不觉道路长。函禽韵蒙茸，马足响康庄。

驿吏迎我前，拜晚进酒浆。要我入山馆，左右华镫光。

解鞍待升月，星月树苍苍。
宛陵道院成用吴尚书韵
王遂（宋代）

传街轧轧度车声，夹道翩翩共雁行。
色养正须夸独乐，真廉何得似双清。
便当坐进传吾道，何必求为身后名。
大字已烦呵妙手，一犁依旧作胜氓。
少陵画像
释居简（宋代）

我思浣花翁，梦绕浣花水。有竹一顷馀，杜鹃暮春至。

开元天宝间，九州暗风尘。新诗一洗涤，天地皆清明。

槐叶一杯春，思君欲走致。悠然忧国心，天地相终始。
颂古二十一首 其十七
释居简（宋代）

三春不是读书天，九夏炎炎且放禅。唯有秋冬较些子，不如打睡过残年。
过平望驿有怀湖州李使君二首
陈舜俞（宋代）

柳色阴阴平望桥，春流西受霅溪潮。
玉楼有月清光远，苹渚生风丽思飘。
宁使簿书堆几案，已闻歌咏满渔樵。
酒船欲访乌程去，愁费金龟返画桡。
叔父钓亭
黄庭坚（宋代）

槛外溪风拂面凉，四围春草自锄荒。
陆沈霜发为钩直，柳贯锦锄缘饵香。
影落华亭千尺月，梦通岐下六州王。
麒麟卧笑功名骨，不道山林日月长。
偈颂一百二十三首
释崇岳（宋代）

忽雨忽晴，天平地平。
释迦弥勒，打失眼睛。
书怀呈同志
黄裳（宋代）

处己心虽白，逢君眼更青。独来还得侣，相照即忘形。

用意谁无累，开襟自有灵。递年何所乐，终日醉遗经。
奉和袭美茶具十咏。茶舍
陆龟蒙（唐代）

旋取山上材，驾为山下屋。门因水势斜，壁任岩隈曲。

朝随鸟俱散，暮与云同宿。不惮采掇劳，只忧官未足。
和章质夫成都运司园亭诗·小亭
吴师孟（宋代）

尺水走庭除，花木皆周匝。
双亭正相值，仅能容一榻。
公馀时独来，隐几聊嘘嗒。
典谒或通名，东荣有宾合。
放鱼
李群玉（唐代）

早觅为龙去，江湖莫漫游。
须知香饵下，触口是铦钩。
怀祥首座
谢薖（宋代）

师在羌庐西复东，无心还似鸟飞空。月钩云幕今何处，禅板蒲团只眼中。

未悟竹间鸣瓦砾，拟随童子问铃风。前身倘是胡居士，打破虚空对沼公。
避寇还舍一首
程俱（宋代）

乱定还三径，阴阴夏木初。惊弦无固志，巢幕且安居。

宴坐心如地，幽寻步当车。经丘仍窈窕，绕屋正扶疏。

抟黍空怀友，提壶或起予。老来无住着，聊复爱吾庐。
陈知府体仁和予七夕试院诗并以龙涎数十饼为饷次韵奉酬陈每讲会甚盛
喻良能（宋代）

八郡经生满鳣堂，那能斗酒博西凉。晚年刻意玄虚讲，蚤岁留心翰墨场。

怜我无毡寒坐客，分公燕寝旧清香。相逢一笑宁多得，归去匆匆有底忙。
和苏适春雪八首
张耒（宋代）

白帝阴兵严羽卫，汉皇老傅振须眉。
撒盐飞絮浑粗俗，尽拨尘言赋好诗。
晚过德庆
黄其勤（清代）

江城临绝岸，草树望中迷。落照一峰秀，炊烟万灶齐。

舟迟因涨缩，水远见天低。薄暮西风紧，遥传画角凄。
对梅
韩元吉（宋代）

吏事纷俗语，新诗因难成。
朝来见梅花，诗兴还自生。
江头十日雨，云色开小晴。
高山带微雪，北客眼为明。
应怜此花开，与雪犹争衡。
天公翦六出，未敌枝上英。
萧然北窗下，冰壶看斜横。
坐想南山中，晚风千树清。
平生一尊酒，肯为桃李倾。
幽香莫零落，送我扁舟行。
赠花卿
杜甫（唐代）

锦城丝管日纷纷，半入江风半入云。
此曲只应天上有，人间能得几回闻。
皇帝閤端午帖子 其七
胡宿（宋代）

三殿兹辰奉御觞，薰风梅雨好年光。炎天更作奇峰势，来表南山寿历长。
山居大寒雪
张嗣纲（明代）

山居逢岁腊，衣薄觉严寒。折竹声催听，飞禽影断看。

僮仆痴环户，牛羊懒出栏。最疑天气极，指日转春官。
通叟年兄视以柳侯庙诗三首辄亦有作所谓增来
晁说之（宋代）

当世容谗贼，他年柰我何。
文编兴旧学，诗价重东坡。
木槲开能几，子规啼谩多。
罗池碑字灭，犹解彻庭莎。
泊舟滠口观湘鄂援军北行
郑孝胥（清代）

湖波淼淼欲漂山，浅阜酾湖辨绿湾。初口渐依帆影出，晓风乍拂蓼枝还。

渔村销夏藏江浒，驿路连云贯楚关。可念湘乡诸子弟，祇凭身手入兵间。
过漳河
蔡珽（清代）

琅珰征铎戒徒驭，夹道浓阴涤尘虑。肩舆南下邯郸南，又过西陵歌舞处。

玉颜霸业都成灰，石火电光安在哉？寥落荒台长荒草，一树野棠台上开。

我欲吟愁愁日远，漳水东流流不返。水边古渡夕阳斜，风卷黄沙眯人眼。
叔度季明学问甚勤而求于余甚重其将必有所成也因作两诗寄之 其二
吕本中（宋代）

念我少年日，结交皆老苍。曹南见颜石，甬上拜饶汪。

敢幸江海浸，得沾藜藿肠。诸郎但勉力，馀事及文章。
闻叔易隐居被诏
晁说之（宋代）

东海一生垂钓客，石渠万卷校书郎。
丈人风味今如此，鹤到扬州兴更长。
碧涧驿晓思
温庭筠（唐代）

香灯伴残梦，楚国在天涯。月落子规歇，满庭山杏花。
戏赠智渊师二偈
李流谦（宋代）

江北江南喧世界，陪了草鞋多少钱。
吓得小儿成底事，何如参我竹匕禅。
答董天隐推官
李复（宋代）

日月沄沄不可追，神奇腐臭略无遗。
一丘一壑能谁过，相煦相濡莫我知。
强聒睢盱何所补，雄夸凌厉亦奚为。
秋来春去寻常事，安得乾坤独尔私。
七十翁吟七言十绝 其四
方回（元代）

郑玄三礼王弼易，亦绘冕旒配孔庭。虚耗中原实卫霍，麒麟阁上也图形。
病后感兴寄车玉峰先生二首
李景文（宋代）

折梅寄故人，故人青云间。
青云杳无路，梦里相往还。
我爱梅花娟，彼惜桃李颜。
相逢不相契，何事劳追攀。
守此岁寒心，持以遗所欢。
【中吕】阳春曲_坐听西掖钟
薛昂夫（元代）

坐听西掖钟声动，睡起东窗日影红，山林朝市两无穷。一梦中，樽有酒且从容。
耐惊耐怕黄虀瓮，长满长干老酒盆，一贫尽可张吾军。休忘本，樽有酒且论文。
胸中太华身难憾，舌底狂澜口且缄，看渠暮四与朝三。呆大胆，樽有酒且醺酣。
周郎赤壁鏖兵后，苏子扁舟载月秋，千年慷慨一时酬。今在否？樽有酒且绸缪。
芸窗月影吟情荡，纸帐梅花醉梦香，觉来身世两相忘。休妄想，樽有酒且疏狂。
岁云暮矣虽无补，时复中之尽有余，老来吾亦爱吾庐。清债苦，樽有酒且消除。
题监簿石存中园亭壁
范周（宋代）

范周来谒石存中，未必存中似石崇。可惜南山焦尾虎，低头拜狗作乌龙。
张大著以韩持国绿樽红妓事再和见戏复次韵
魏了翁（宋代）

世路羊肠几覆颠，如君操行雪朝鲜。
书胸满贮宣和库，学力要装元佑船。
剩喜孟龙来并世，肯呼祢鹗与忘年。
闭门笄珥无膏沐，不作倾城冯小怜。
和端式十题·秋原菊
司马光（宋代）

高原向摇落，丛菊始滋荣。
草际浮金碧，照人双目明。
何须天生理，玉斝泛馀英。
谒金门·空相忆
韦庄（唐代）

空相忆，无计得传消息。天上嫦娥人不识，寄书何处觅？
新睡觉来无力，不忍把伊书迹。满院落花春寂寂，断肠芳草碧。
小酌元卫弟听雨
楼钥（宋代）

小阁临流暑气清，藕花的的照人明。
移床更近栏边坐，要听棋声杂雨声。
贵妃阁春帖子
许应龙（宋代）

昨夜东风入律新，朝来蕙露净无尘。
玉觞椒酒陪欢宴，总道今春胜旧春。
新秋以窗里人将老门前树欲秋为韵作小诗
陆游（宋代）

无食妨何事，吾儿可散愁。
焚香正巾褐，听汝读春秋。
失题
李流谦（宋代）

学者一大事，最重出与处。
用行舍之藏，孔颜独相许。
参赐地位高，窥牖不得睹。
而况未见圣，一曲株守兔。
入林恐不密，狷者或拒户。
如蜗护一壳，槁死竟何补。
营营夸毗子，意常在腐鼠。
钟鸣尚迟回，颠沛惭末路。
细评谁失得，未易较吴楚。
圣贤具成体，以道为钲鼓。
适时不俟驾，枉已一揖去。
而我本来心，湛如太空故。
先生平生学，此理超圣处，
浮沉四十年，夷险随其遇。
初无周南恨，内乐侈圭组。
名高天不掩，舜聪彻幽阻。
门前裹轮车，急急戒徒御。
企首洙泗上，进退绰有裕。
富贵调儿童，嗔喜狙赋芧。
此同伐国问，何乃至君子。
愿出有用学，不朽在斯举。
题陈宰戏彩亭
梅尧臣（宋代）

仕宦固已美，及亲此其难。
况慕五彩戏，而奉兴居安。
翁喜君亦喜，翁餐君亦餐。
嗷嗷园中禽，口哺心违丸。
邑大岁幸稔，众赖仁政宽。
还思彼赤子，如恐君不欢。
寄幼槃弟
谢逸（宋代）

北阙弓旌未见招，茅亭高卧对山椒。诗成稚子应能诵，酒熟邻翁渐可邀。

宁似杜陵长蹭蹬，不依严武更逍遥。细思洗马池边路，便是成都万里桥。
题乌程簿厅浮玉亭七首
袁说友（宋代）

人言苕霅下千崖，一水中发两派开。
但怪玉浮浮似磬，不知原自泗滨来。
景潮亭
刘攽（宋代）

泽国水遥远，归舟亭短长。他方向夕景，此地正朝阳。

物色桑榆上，风波凫雁行。临流问渔父，好在濯沧浪。
秋思
武元衡（唐代）

秋室浩烟雾，风柳怨寒蜩。机杼夜声切，蕙兰芳意消。

美人湘水曲，桂楫洞庭遥。常恐时光谢，蹉跎红艳凋。
南亭晨望寄唐知印
寇准（宋代）

梦觉偶晨起，南轩还独过。
晓光生远树，露气冷疏荷。
窗白游尘少，风清静兴多。
遥知江郡守，幽趣在烟波。
送刘都事五十韵
方回（元代）

近人于仕宦，如以韩卢猎。
泰山有不见，得兽夸足捷。
学问夫何如，有书钥诸箧。
府史以为师，仅能署吏牒。
雕鞍骤肥马，画阁贮美妾。
万一至公相，岂堪任调燮。
老友刘密翁，早隶周孔业。
大辂鸾和鸣，大乐律吕协。
南省据都曹，不以贵自挟。
朋来多下交，宾至必谦接。
解官寓城东，座寒乏毡氎。
高卧懒问选，两落秋蓂荚。
积薪后居上，彼勇哂吾怯。
为言耻孟晋，如病夏畦胁。
有时酤我饮，荒墅纵步屧。
果核饤俎豆，羹糁供匕筴。
居然道怀孚，宜尔情话接。
公才岂不知，大川宜作揖。
顾于名利波，未肯卜利涉。
人生惑外物，种种意欲惬。
高睨官爵梯，等级恨不躐。
愚窃窥此翁，嗜欲阱已敛。
宁为三省鲁，不慕一诺侠。
经史入胸中，邱陵堆重叠。
文词落笔下，布泉极熨帖。
庄重异新锐，详缓蔑虚詟。
谁欤心怏怏，或者言喋喋。
气帅直其内，义理为管摄。
归欤扫松楸，试负都门笈。
中书多缺员，闻早下堂帖。
不然肃政台，冠豸群小慑。
分司江之南，亦足煦疲劣。
去当柳嘶{上扎下虫}。今年七十老，
鬓秃无可镊。与人素寡合，
况又畏讼谍。往往交游间，
平地生巀嶪。万里风枝殊，
一旦合鹣鲽。挥麈许谙听，
曳履容追蹑。公将北阙觐，
我终南亩馌。甚欲饯远郊，
扶杖尾蹀躞。愧无一杯酒，
阳关唱红颊。他人侈别筵，
椎牛宰刚鬣。而此何枵然，
穷极棋无劫。顾视童子佩，
帨砺若觿韘。持干富人肆，
讵肯出质贴。吟兹送行篇，
终夜不交睫。
次王彦鲁韵呈仲弓
邹浩（宋代）

城南兼吏隐，草树水中央。飞鸟有时到，惊尘无处扬。

留春供燕集，落日借辉光。一自乌衣后，风流知几王。
砖炉
周紫芝（宋代）

秋风吹孤鸿，浩荡去乡国。心悲淮山秋，家近楚江侧。

囊无狐白裘，奈此风雨夕。经营尺寸地，便可寄幽寂。

砖炉规旧制，蒲团买新织。虽无琢兽红，可醉珠履客。

会当与狸奴，曲肱分坐席。急雪度寒飙，夜窗鸣淅沥。

诗成几醉梦，残缸耿虚壁。何必游八关，吾手自可炙。
早发东城迓宪车
黄公度（宋代）

五更驱倦仆，发轫古城边。
月色潮初上，钟声人正眠。
自怜筋力在，无补岁时迁。
远愧陶彭泽，归心独浩然。
张洪阳学士在告问疾
于慎行（明代）

碧草重门似瀼东，十旬休浣度春风。归心桂树生江浦，渴病金茎出汉宫。

斗际龙光元是剑，杯间蛇影自为弓。知君早鍊神仙骨，且向尧时作侍中。
春风袅娜 邱路看桃花
吴绮（清代）

问桃源何处，曾赚渔郎。沿岭路，泛湖光。扣兰弦又见苎萝烟雨，忽成霞彩，飞入蓬窗。

但有天红，都无湿翠，不辨胭脂深浅妆。十里笼将画溪水，一身疑上，紫云乡。

生恐封姨巧妒，丝丝点点，到明日、步障难藏。倾椒醑，祝东皇。

尊前惜取，娇压红裳。莫待重寻，元都仙苑，且教沉醉，濯锦春江。

尘缘休恋，怕双扉人去，题门诗在，前度茫茫。
望湖
方回（元代）

涌金楼下路，小艇尚堪呼。
衰疾吾如此，湖山了不殊。
兴亡忽今昔，红绿自莲蒲。
近说迁渔户，穷鳞气稍苏。
九叹·思古
刘向（两汉）

冥冥深林兮树木郁郁。
山参差以崭岩兮，阜杳杳以蔽日。
悲余心之悁悁兮，目眇眇而遗泣。
风骚屑以摇木兮，云吸吸以湫戾。
悲余生之无欢兮，愁倥偬於山陆。
旦徘徊於长阪兮，夕彷徨而独宿。
发披披以鬤鬤兮，躬劬劳而瘏悴。
魂俇俇而南行兮，泣沾襟而濡袂。
心婵媛而无告兮，口噤闭而不言。
违郢都之旧闾兮，回湘、沅而远迁。
念余邦之横陷兮，宗鬼神之无次。
闵先嗣之中绝兮，心惶惑而自悲。
聊浮游於山陿兮，步周流於江畔。
临深水而长啸兮，且倘佯而氾观。
兴离骚之微文兮，冀灵修之壹悟。
还余车於南郢兮，复往轨於初古。
道修远其难迁兮，伤余心之不能已。
背三五之典刑兮，绝洪范之辟纪。
播规矩以背度兮，错权衡而任意。
操绳墨而放弃兮，倾容幸而侍侧。
甘棠枯於丰草兮，藜棘树於中庭。
西施斥於北宫兮，仳倠倚於弥楹。
乌获戚而骖乘兮，燕公操於马圉。
蒯聩登於清府兮，咎繇弃而在野。
盖见兹以永叹兮，欲登阶而狐疑。
乘白水而高骛兮，因徙弛而长词。
叹曰：倘佯垆阪沼水深兮，容与汉渚涕淫淫兮，
钟牙已死谁为声兮？纤阿不御焉舒情兮，
曾哀凄欷心离离兮，还顾高丘泣如洒兮。
华阴东泉同张处士诣藏律师兼简县内同官因寄齐中书
李益（唐代）

苍崖抱寒泉，沦照洞金碧。潜鳞孕明晦，山灵閟幽赜。

前峰何其诡，万变穷日夕。松老风易悲，山秋云更白。

故人邑中吏，五里仙雾隔。美质简琼瑶，英声铿金石。

烦君竟相问，问我此何适。我因赞时理，书寄西飞翮。

哲匠熙百工，日月被光泽。大国本多士，荆岑无遗璧。

高网弥八纮，皇图明四辟。群材既兼畅，顾我在草泽。

贵无身外名，贱有区中役。忽忽百龄内，殷殷千虑迫。

人生已如寄，在寄复为客。旧国不得归，风尘满阡陌。
谒新汉州范文叔
度正（宋代）

来纡广汉绂，却近子云居。
风月谁同会，林泉乐有馀。
卑词老中允，分宅卜横渠。
后来端有望，吾道竟何如。
寒食
文天祥（宋代）

苦海周遭断去帆，东风吹泪向天南。
龙蛇泽里清明五，燕雀笼中寒食三。
扑面风沙惊我在，满襟霜露痛谁堪。
何当归骨先人墓，千古不为丘首惭。
哭施龙冈先生 其三
孙继皋（明代）

诸侯能辟馆，多士尽升堂。会想如云盛，恩思化雨香。

凄凉陵谷事，辛苦黍禾场。圣主新文治，今看倍有光。
皇太妃阁五首一
苏轼（宋代）

苇桃犹在户，椒柏已称觞。
岁美风先应，朝回日渐长。
听航船歌十首
方回（元代）

莫笑船家生事微，新红米饭缘蓑衣。
一声欸和一声乃，谁识人间有是非。
闰二月二十九日早离广德大雨日午晚晴又雨宿
虞俦（宋代）

家山入望更贪程，造物无心雨与晴。
今日莫愁明日近，一程但与两程行。
生须快意何尝梦，久不还乡亦自惊。
亲戚固应情话在，争先僮仆已欢迎。
秋日润兄过访苕霅之游（二首）
巢松法师（明代）

何来拄杖响松扃，左挂椰瓢右澡瓶。
却是故人湖上至，袈裟犹带两山青。
塞下曲
王昌龄（唐代）

饮马渡秋水，水寒风似刀。
平沙日未没，黯黯见临洮。
昔日长城战，咸言意气高。
黄尘足今古，白骨乱蓬蒿。
午睡玛瑙起赴寿星浴
陈俞（宋代）

达人心镜明，直道略委折。
重来犬不惊，到家蝉声咽。
君吟有造化，我唱无生灭。
法界即大都，山川几回别。
句 其十二
吴光（宋代）

写处似移墙上影，捲来如寄陇头春。
送杨师醇赴竟陵法官
周紫芝（宋代）

平昔交游未易论，世间谁复似君真。五花判事元无意，三尺从官政为贫。

酒贱颇宜呼客饮，诗成莫忘寄书频。使君若向新堂老，今是开山第一人。
行阙养种园千叶杏花二首
杨万里（宋代）

不信东皇也有私，如何偏宠杏花枝。
於中更出红千叶，且道此花奇不奇。
涂中书四十言奉寄武陵则师
强至（宋代）

师有知人术，一言珍万金。
圣门防取貌，吾道素论心。
越树秋声起，武陵归思深。
桃源千载事，此说更难寻。
偈颂一百二十三首
释祖钦（宋代）

法逐心生，心随法变。
心法双忘，千化万变。
扇子{左足右孛}跳上三十三天，{上祝下土}著帝释鼻孔。
盏子扑落地，楪子成七片。
虽是一期方便，闻名不如见面。
白云洞
李云龙（明代）

洞口松萝密，白云压枝湿。莫往披白云，恐有蛟龙蛰。
赠临淮生六人赴京 其四 王胜祖
郑真（明代）

风满长江月满山，担书祇为叩贤关。杏林春色身先到，桂窟秋香手可攀。

天拱宸枢瞻汉阙，月临朔望换朝班。状元释褐今应见，觐省萱堂谒告还。
秋怀赤松道士
贯休（唐代）

仙观在云端，相思星斗寒。常怜呼鹤易，却恨见君难。

石罅青蛇湿，风榸白菌干。终期花月下，坛上听君弹。
敕和元相公家园即事寄王相公
韩雄（南北朝）

共列中台贵，能齐物外心。回车青阁晚，解带碧芳深。

夜水随畦入，晴花度竹寻。题诗更相应，一字重千金。
接客篇
危稹（宋代）

接客接客，高亦接，
低亦接，大儿稳善会传茶，
小儿踉蹡能作揖。家人不用翦髻云，
我典唐书充馔设。唐书典了犹可赎，
宾客不来门户俗。
简汤及翁
戴表元（宋代）

六十三翁尚美髯，今年添尽白毵毵。
心如晚路思家马，身似春筐欲茧蚕。
无事官曹容岸帻，有时书帙当清谈。
风情最苦汤公子，家世衣冠旧汝南。
观春秋吟
邵雍（宋代）

堂堂王室寄空名，天下无时不战争。
灭国伐人虽恐后，寻盟报役未尝宁。
晋齐命令炎如火，文武资基冷似冰。
唯有感麟心一片，万年千载若丹青。
拟古五首
何梦桂（宋代）

封狼藐万里，风雪饶阴山。
地荒走蛇豕，俘絷去不还。
高门谁氏子，受驱牧猳犍。
去时纨夸敝，毡毳不蔽寒。
夜夜望北斗，不逐南箕旋。
父母生我初，拊我掌股间。
岂意越在兹，抚身空自怜。
偈颂一百三十六首
释惟一（宋代）

不思善，不思恶。
孤迥迥，活鱍鱍。
不用追寻，不劳捉摸，
只贵诸人知著落。知著落，
杨岐驴子三只脚。
赠柳秀才三首 其三
刘弇（宋代）

万丈飞泉落笔端，源流浑觉海波宽。若非学造渊骞寝，焉得诗登李杜坛。

文苑春开红芍药，词林秋削碧琅玕。篇成底事犹多困，只为名高折却官。
柘皋短吟
陈造（宋代）

铁山横飞截平野，宁复江流饮胡马。
大酋胆落狐鼠逃，虎头将军自天下。
拂庐连络屯长云，提戈敢谓秦无人。
惊霆白昼振解叶，淮地一扫留无尘。
歌摇千载淮民口，将军归饮策勋酒。
乌袍使者来如烟，腾书乞和胡稽首。
蝇鸣鸱噪初不闻，贾怒一举雌雄分。
辛勤结发七十战，数奇堪笑李将军。
感怀
韦骧（宋代）

埃壒满袛裯，谁矜意气豪。独知安履坦，宁复叹屯膏。

剑气藏秋匣，弓声闭古韬。临风浩歌罢，短发不胜搔。
永兴夜泊
黄湘南（清代）

重重山树暗，历历水花幽。落日荒城市，残云古驿楼。

飘零仍七泽，寂寞即孤舟。入夜看明月，乡关动客愁。
读史
薛季宣（宋代）

闲是等闲非，沈迷不自知。黄粱一夜梦，白雪数人诗。

身后输杯酒，生前对局棋。几多亡国恨，窗几静支颐。
送惠纯上人游闽
晃冲之（宋代）

蚤听闽人说土风，此身常鹆以闽中。
春沟水动茶花白，夏谷云闽荔子红。
襟带九江山水断，梯航百粤王相通。
北窗夜展图经看，手自题书寄远公。
次韵萍乡文叔章访别
敖陶孙（宋代）

力田望逢年，倚市胜刺绣。十年丘里语，失火要自救。

君行半天下，何处得耆旧。请从老庞说，龙风相赴凑。

全家隐鹿门，遗安不求富。常时拜床下，大钟尽徐扣。

男儿惟一身，用在百岁后。譬如营屋室，宗庙先库厩。

不闻买山隐，而有居巷陋。君看钟鼎家，粱肉或墨瘦。

宁为卖文活，一经老学究。出身即九折，时命乃大缪。

向来尸裹革，口语困逗留。居然齿编贝，月粟供赁僦。

何知山涧底，鹿豕对饭糗。文章忌随人，谨勿誇客右。

书林无浅植，笔耒有深耨。纷纷青紫楦，后进渠领袖。

结交两任昉，设客一阴就。卑官惭处赠，俚语致公寿。
秋居杂咏 其八
李弥逊（宋代）

茅茨八九椽，中有插架轴。琅函与贝叶，落落皆在目。

闲依净几翻，缓绕疏篁读。困即抱之眠，拥鼾宁厌熟。

不知老将至，一时肯载腹。此乐殊未央，吾生亦云足。
送秀水王教谕
梁储（明代）

自从别君来，寒暑几更代。相逢始握手，重有别离慨。

嗟君早知始，及长慕冲退。群誇自不休，我默固长在。

昔年被荐剡，侯门足韬晦。庠序比需贤，复尔司教诲。

菁莪岂不佳，水菽况可逮。归成迎养欢，此乐谁所赉。

人生知足耳，白发古不贷。南国幸多兰，相期倍纫佩。
题自师堂二首 其二 润崖
湛若水（明代）

山泽形相隔，一气本相通。若识山崖体，方知泽润功。
谢吴堡知寨安巨济赠纸百幅
朱自牧（元代）

百幅溪笺远见羞，故人佳饷若为酬。幸将晚节收鱼网，未得良为起凤楼。

柿叶学书差足慰，芸香辟蠹会须求。挥毫不见云烟落，愚贾操金愧暗投。
读书
陆游（宋代）

面骨峥嵘鬓欲疏，退藏只合卧蜗庐。
自嫌尚有人间意，射雉归来夜读书。
望夫石
刘致（元代）

望夫山头日欲颓，望夫山下江声哀。山头日日风雨恶，江上不见行人回。

空山亭亭几朝暮，独记行人去时路。知君渡河长不归，恨不当年逐君去。

此身化石千仞矶，石犹可转心不移。长江水涸黄埃飞，行人应有归来时。
题张光禄纪游画卷六首 其五 虎丘访僧
李英（清代）

吴王宫里树啼乌，伍子祠前草亦芜。头白山僧忘说法，剑池西畔梵堂孤。
寄张祜（祜亦未面，频寄声相闻）
李群玉（唐代）

越水吴山任兴行，五湖云月挂高情。不游都邑称平子，

只向江东作步兵。昔岁芳声到童稚，老来佳句遍公卿。

如君气力波澜地，留取阴何沈范名。
水调歌头（书怀）
曾觌（宋代）

溪山多胜事，诗酒辨清游。主人为我，增葺台榭足凝眸。仿佛玉壶天地，隐见瀛洲风月，千首傲王侯。谁与共登眺，公子气横秋。

记当年，曾共醉，庾公楼。一杯此际，重话前事逐东流。多谢兼金清唱，更拟重阳佳节，挼菊任扶头。但愿身长健，浮世拚悠悠。
望江南 其七 桂园
吴绮（清代）

溪南好，桂树一庭多。天上夜寒生玉兔，人间秋老发金鹅。

仙斧莫轻磨。
波罗莫林止顿二日得即事断句 其二
陈兆仑（清代）

护儿恶兽有心肝，胁挟堪怜欲脱难。石赵竟能戕阿铁，漫将名姓与同看。
登白岩龙潭夜归
朱谏（明代）

春尽花无信，山深客到稀。夕阳还命酒，细葛又裁衣。

树影浮苍霭，灯花下翠微。百年尘外意，一醉即忘归。
扇子诗 其三十九
李石（宋代）

十日五日愁良工，白团扇子月面同。一螺黛墨洞房手，为君小笔开眉峰。
陈希冯居邓尉六年复归故里赋诗赠之
章恺（清代）

故人结庐青芝山，芝云千朵如商颜。杉萝深掩读书屋，洞门铁锁无人攀。

我从君去亦远适，浩荡天风锵辔环。长谣空寄桂花崦，短棹远隔芙蓉湾。

岂知离合固有数，我归故里君亦还。薰风解后忽一笑，人生良会元非艰。

开编示我手注《易》，荟萃众说精刊删。虞翻三爻常恨少，王勃一句终嫌悭。

见君著述重吾愧，旧学日夕生榛菅。相从且喜结此夏，剩乞妙斫镌坚顽。
送李生谒张侯
石介（宋代）

李生长七尺，栖栖长自吊。
一饮酒一石，常怀酒瓮小。
一食午一腔，平生未曾饱。
负剑出门去，满眼荒榛道。
行行何所适，泪下沾襟袍。
李生且收涕，不足苦悲悼。
非无咸池音，夔旷世所少。
不识伯乐氏，飞黄遍牛皁。
我闻张侯者，其人非草草。
六经探精微，九流得指要。
荀况或言兵，杜牧曾深考。
纵横文武术，难以寻常较。
磊磊公侯器，可以镇浮躁。
子将丈二矛，试向伊前掉。
见子伊心喜，扶子出泥淖。
王济牛心炙，李生应得咬。
咏楠榴枕诗
许瑶之（南北朝）

端木生河侧，因病遂成妍。朝将云髻别，夜与蛾眉连。
次临封八景韵 其四 猿岭飞泉
蒙曾暄（明代）

猿岭嵯峨势插天，云根晴润渔清泉。漂将匹练千寻碧，散落琼花万朵圆。

不尽潺湲随曲涧，无边淜湃赴长川。只今逝者依然在，拭目源头一洒然。
出门四章送伯兄之扬州 其一
程襄龙（清代）

出门出门适远方，束装整衣上高堂。高堂却立思彷徨，长号一高惨断肠。

何怙何恃影伥伥，父兮母兮天茫茫。低头踯躅不能举，犹似堂前唤儿语。
湘中纪行十首。云母溪
刘长卿（唐代）

云母映溪水，溪流知几春。深藏武陵客，时过洞庭人。

白发惭皎镜，清光媚奫沦。寥寥古松下，岁晚挂头巾。
送贾讷倅眉二首
苏轼（宋代）

当年入蜀叹空回，未见峨眉肯再来。
童子遥知颂襦袴，使君先已洗樽罍。
（李大夫，眉之贤守也。
）鹿头北望应逢雁，人日东郊尚有梅。
（人日出东郊渡江，游蟆颐山，眉之故事也。
）我老不堪歌乐职，后生试觅子渊才。
老翁山下玉渊回，手植青松三万栽。
父老得书知我在，小轩临水为君开。
试看一一龙蛇活，更听萧萧风雨哀。
便与甘棠同不翦，苍髯白甲待归来。
（先君葬于蟆颐山之东二十余里，地名老翁泉。
君许为一往，感叹之深，故及。
）
青楼曲
于濆（唐代）

青楼临大道，一上一回老。所思终不来，极目伤春草。
忆少年（寒食）
谢懋（宋代）

池塘绿遍，王孙芳草，依依斜日。游丝卷晴昼，系东风无力。蝶趁幽香峰酿密。秋千外、卧红堆碧。心情费消遣，更梨花寒食。
天衣怀禅师碑赞
米芾（宋代）

稽首归依无上尊，清净圆满千亿化。三身俱现立法祖，一法不立即如来。

示现有渐缘慈悲，慈悲本不为佛祖。佛祖不立无归依，所以三身开后觉。

寥寥千古古佛远，堂堂此身即古佛。众生不昧本来心，此是古佛行住处。
读梁子嘉大令
林朝崧（清代）

沧海横天流，万里落胸次。喷墨写蛮笺，化作龙蛇字。

奇哉作诗人，有此凌云气。闻说骑白鼋，新自蓬山至。

君身有仙骨，十洲恣游戏。自度思度人，肯与世相弃。

东行谒木公，却返扶桑辔。遍求不死药，医国归有具。

海上方信佳，措手何日试？君昔慕孙、吴，大军掌书记。

铜章七品官，空衔尚无位。弃觚二十年，未遂平生志。

鳌极陷东南，青衫馀涕泪。英雄岂终穷，天下方多事。

速陈治安策，汉廷思贾谊。
喜梁师说李少偕入社得情字
欧大任（明代）

乐志新成趣，柴门扫雪迎。岂期簪绂客，而有薜萝情。

蒋径过羊仲，梁园待马卿。北山旧猿鹤，莫遣怨寒盟。
题金山寺
许及之（宋代）

水月光中全体现，波涛涌处定珠圆。每因王事参差过，更羡仙山晻霭边。
和千家诗六十首 其二十八 春暮
李江（明代）

东风一路欲寻花，冷色残香老海涯。莫道春光无意绪，月明歌笛满池蛙。
冬至夜旅怀
杨齐（宋代）

乱霜如叶扑窗寒，愁到心如欲断弦。凤管阳才一声起，蟾轮月已九分圆。

拥炉酌冻酒相对，攲枕背残灯未眠。乞得晓钟西拜望，露中香为祝亲燃。
秋色
吴融（唐代）

染不成乾画未销，霏霏拂拂又迢迢。

曾从建业城边路，蔓草寒烟锁六朝。
过泗州岭
蔡襄（宋代）

二十五年间，三回共往还。
那知临白首，相失向青山。
想像音容在，侵寻鬓发斑。
平生多善行，应不下尘寰。
绍兴祀岳镇海渎四十三首
佚名（隋代）

有岌斯安，有涵斯洽。
聿相厥成，允祀是答。
爰饬迺奏，迺三既协。
于昭降止，是遵是接。
寄题开州史君陈师宋柴扉
杨万里（宋代）

屋是茅一把，门是柴一束。是间著宇宙，太仓半粒粟。

吾闻陈家扉，样似陶家屋。孤松不须双，五柳何用六。

竹篱东复东，添种数丛菊。剩肯蚤归来，盈尊酒初绿。
雪
张元（宋代）

五丁仗剑决云霓，直取银河下帝畿。
战死玉龙三十万，败鳞风卷满天飞。
至日同温茂长侄汝侯雨中入高峡
陈恭尹（清代）

寒雨从朝歇也无，酒杯相命且狂呼。长风直破西江浪，短日多行百里途。

峡势益奇霜既落，山容如赭草全枯。年年此地犹为客，愧见峰头石望夫。
浣溪沙（张金志洗儿）
王以宁（宋代）

招福宫中第几真。餐花辟谷小夫人。天翁新与玉麒麟。

我识外家西府相，玉壶冰雪照青春。小郎风骨已凌云。
游双溪记
姚鼐（清代）

乾隆四十年七月丁巳，余邀左世琅一青，张若兆应宿，同入北山，观乎双溪。一青之弟仲孚，与邀而疾作，不果来。一青又先返。余与应宿宿张太傅文端公墓舍，大雨溪涨，留之累日，盖龙溪水西北来，将入两崖之口，又受椒园之水，故其会曰双溪。松堤内绕，碧岩外交，势若重环。处于环中，以四望烟雨之所合散，树石之所拥露，其状万变。夜共一镫，凭几默听，众响皆入，人意萧然。

当文端遭遇仁皇帝，登为辅相，一旦退老，御书“双溪”以赐，归悬之于此楣，优游自适于此者数年乃薨，天下谓之盛事。而余以不肖，不堪世用，亟去，蚤匿于岩窭，从故人于风雨之夕，远思文瑞之风，邈不可及。而又未知余今者之所自得，与昔文端之所娱于山水间者，其尚有同乎耶，其无有同乎耶？
春残
陆游（宋代）

老堕空山里，春残白日长。
庸医司性命，俗子议文章。
烛映一池墨，风飘半篆香。
个中有佳处，袖手看人忙。
雪猎
弘历（清代）

一夜朔风吹冻云，高峰低谷皆皴玉。虽寒不湿可三驱，连网周阹谢千轴。

供役左贤还右贤，是皆惯马且耐寒。习劳示矩可辞冷，我亦因之试玉鞯。

六霙时止复时洒，磬控疑骤蓝田野。丹黄青绿缋银崚，塞景清都入吟写。

丽龟释弸真快哉，紫狐轻点祥花皑。陡忆伊犁大于掌，官军尚待歌归来。
苦两淮水泛溢往来不通缅怀南京故人鄮子宪为赋
贝琼（元代）

寒犹挟纩思南国，老更看书坐北窗。白雨三时如倒海，黄流一夜尽成江。

榴花支子开无数，鸂𪄠鸬鹚下作双。天上故人何日见，剑心诗思未能降。
和张贞居寄倪云林韵
胡奎（元代）

昔闻公孙浑脱舞，今见书法有张颠。君能高歌白云调，我欲笑拍洪崖肩。

玉笙皓鹤久无信，青李来禽真可怜。洞庭春水碧于酒，细雨绿蓑须放船。
灯前曲
敖陶孙（宋代）

琉璃灯暖烧春红，水日帘垂望欲空。
美人缥缈隔花雾，春心咫尺无由通。
宝钗沽酒市楼中，当筵一曲悲丝桐。
少年游荡足行乐，江南日日长春风。
次韵王菊圃朋益相公二首 其一
曹伯启（元代）

绣斧驰诸道，霜威霁两间。旦评推剡粤，声价等丘山。

帝德纯无已，臣功敢置閒。况非东晋日，何必赋知还。
喜雪呈守倅二首 其一
郭祥正（宋代）

出门骑马踏黄尘，归路随鞭布黑云。一夜猛风吹大雪，玉华千里压妖氛。
题胡季亨观生亭二首
杨万里（宋代）

漏泄春光有阿亨，一双诗眼太乖生。
草根未响渠先觉，不待黄鹂第一声。
清明日欲宿石门，未到而风雨大作，泊灵星小
杨万里（宋代）

峡山前夕石间行，泊得船时破胆惊。
惊到今宵已无胆，听风听浪到天明。
和景仁同稚卿湖光亭对雪
韩维（宋代）

共喜忘怀势利间，每逢嘉景便开颜。
梅花冒雪轻红破，湖面先春嫩绿还。
浮蚁浓来当为釂，冥鸿高举不须攀。
我惭习气欢狂在，未及仙翁一纪闲。
代迎春花招刘郎中
白居易（唐代）

幸与松筠相近栽，不随桃李一时开。
杏园岂敢妨君去，未有花时且看来。
咏史诗。霸陵
胡曾（唐代）

原头日落雪边云，犹放韩卢逐兔群。

况是四方无事日，霸陵谁识旧将军。
满江红·在昔尝闻
佚名（宋代）

在昔尝闻，老彭祖、寿龄八百。试屈指、我公今岁，才方八八。乙百屈添三十六，算来总是公年月。对梅花、时候庆生朝，真欢悦。儿既劝，金蕉叶。孙又把，沉檀爇。喜儿孙满目，芝兰英发。笑问堂前王母看，而今几度蟠桃结。道当时、亲手共栽培，何须说。
酬乐天得微之诗知通州事因成四首
元稹（唐代）

茅檐屋舍竹篱州，虎怕偏蹄蛇两头。暗蛊有时迷酒影，

浮尘向日似波流。沙含水弩多伤骨，田仰畬刀少用牛。

知得共君相见否，近来魂梦转悠悠。

平地才应一顷馀，阁栏都大似巢居。入衙官吏声疑鸟，

下峡舟船腹似鱼。市井无钱论尺丈，田畴付火罢耘锄。

此中愁杀须甘分，惟惜平生旧著书。

哭鸟昼飞人少见，伥魂夜啸虎行多。满身沙虱无防处，

独脚山魈不奈何。甘受鬼神侵骨髓，常忧岐路处风波。

南歌未有东西分，敢唱沦浪一字歌。

荒芜满院不能锄，甑有尘埃圃乏蔬。定觉身将囚一种，

未知生共死何如。饥摇困尾丧家狗，热暴枯鳞失水鱼。

苦境万般君莫问，自怜方寸本来虚。
过黄杨岩
邓肃（宋代）

朔风夜号空，于喁几枝木。
深山自春色，芳草不凋绿。
朋来得佳游，招提藏翠麓。
新酒赤如丹，竹萌肥胜肉。
一醉出门去，缺月挂修竹。
归路沙溪浅，危桥践寒玉。
夜过渭滨居，门庭故不俗。
对坐寂无语，泉声如击筑。
宗盟更可人，相邀勤秉烛。
开缄得捷音，豺狼俱面北。
回棹今可矣，赏心嗟未足。
西去有奇岩，佳名配王屋。
箕踞列十人，未充空洞腹。
更约林宗俱，来伴白云宿。
十二月乐词
孟昉（元代）

玉壶银箭难倾，缸花凝笑幽明。霜碎虚庭月冷，绣帏人静，夜长鸳梦难成。
杏花 其一
徐积（宋代）

窗外花开红满枝，董生正下读书帷。东风到晚殊无定，今夜清香属阿谁。
偈颂一百零三首 其七十九
释月涧（宋代）

铁面将军骑铁马，喑呜杀气暗乾坤。纵饶勇锐如韩百，千里应须破胆魂。
次韵欧公残杏
滕岑（宋代）

春风虽高却不寒，扶杖起散腰脚顽。
昨朝阴晦忽开霁，造物变化胡可原。
休嫌出游日色薄，大胜坐听檐声潺。
百岁光阴人易老，一年时节春易阑。
但知良辰合大醉，岂羡显官乘高轩。
桃花飘零李花在，垂柳嫋娜芳草繁。
谁能有药扶我足，使我郊野穷跻攀。
山公接{上四下离}自倒着，吾发已秃久不冠。
杨柳枝二首 其一
吴梅鼎（清代）

东风无力落花轻。界破桃腮柳眼明。除却游湖无个事，但拈红豆打黄莺。
采莲曲
殷英童（隋代）

荡舟无数伴，解缆自相催。汗粉无庸拭，风裙随意开。

棹移浮荇乱，船进倚荷来。藕丝牵作缕，莲叶捧成杯。
竹外梅
周巽（元代）

溪上看来兴潇洒，月中照见影横斜。连枝微带几点雪，隔叶初开三两花。

蟾映寒光金琐碎，鸥翻晴羽翠交加。此君有约寻仙友，因过孤山处士家。
送李梁山之官二首
魏了翁（宋代）

时论苦伊优，如君莫肯留。
乖逢惟有命，爵义不同谋。
且袖长年手，来乘浅水舟。
人间初水涨，一室自天游。
念奴娇
秦观（宋代）

千门明月，天如水，正是人间佳节。开尽小梅春气透，花烛家家罗列。来往绮罗，喧阗箫鼓，达旦何曾歇。少年当此，风光真是殊绝。

遥想二十年前，此时此夜，共绾同心结。窗外冰轮依旧在，玉貌已成长别。旧著罗衣，不堪触目，洒泪都成血。细思往事，只添镜里华发。
玉晨鉴义芮公见访
毛友（宋代）

曾看扁舟下国门，风吹玉袖欲蜚仙。经过弱水三万里，邂逅长安五百年。

投老渐谙随处乐，此生只有未偿眠。茅山朮老堪镵斸，服食相依倘宿缘。
赐饯东堂诏令赋诗
西晋·李密（魏晋）

人亦有言，有因有缘。
官无中人，不如归田。
明明在上，斯语岂然。
送唐肃察院赴阙兼呈府尹孙大谏
魏野（宋代）

东郊祖帐惨西风，愁听阳关曲调终。
赤子泣皆牵绣袂，白驴鸣亦恋花骢。
触邪暂立龙墀下，儤直将归凤阁中。
大尹相逢凭仗说，官高不敢寄诗筒。
和亦翁韵
舒岳祥（宋代）

斜日照疲蹇，茅茨葺未成。
觇梅天气好，卧雪梦魂清。
叶脱悬星大，豀长去火明。
诗翁如退将，谁守五言城。
偈四首
释鼎需（宋代）

便请从东过西，不妨水云自若，
如其稍步迟回，直是一槌粉碎。
己酉十一月廿七日复蒙圣恩免死释放却寄家书
谢济世（清代）

清湘紫塞路茫茫，两地不知谁在亡。紫塞长征人又在，为传好语到清湘。
朝陵地
刘克庄（宋代）

国家诸陵陷河北，盗发宝衣斧陵木。
或言陵下往来人，夜闻翁仲草间哭。
何年却遣朝陵官，含桃璀粲登金槃。
悲哉，人家坟墓各有主，
谁修永昌一抔土。
辛已老人生旦
陈文蔚（宋代）

陶陶太古民风淳，诈伪不萌情意真。
何尝吐纳事屈伸，往往皆为百岁人。
中古便似秋冬辰，和气无复如阳春。
机巧百出妄喜嗔，七十者稀以为珍。
我翁逍遥常幅巾，朴素几与太古邻。
饮食淡泊厌膻荤，衣裘不择敝与新。
日日娱嬉寂寞滨，甘与圣世为遗民。
天锡遐龄登九旬，回视同庚皆土尘。
炯然双眸且精神，坚强直可齐松椿。
儿孙虽不侧朝绅，家庭礼法粗克遵。
白酒年年造酒巡，膝下戏彩娱慈亲。
恽宪副书约春尽会龙江驿
吴俨（明代）

送客时登黄鹤楼，江波日日向东流。诗人谩道眼前景，老叟空怀身外忧。

鹦鹉洲边春草细，凤凰山下暮云收。故人旌节闻东下，借问何时到石头。
寄紫阁无名头陀（自新罗来）
姚合（唐代）

峭行得如如，谁分圣与愚。不眠知梦妄，无号免人呼。

山海禅皆遍，华夷佛岂殊。何因接师话，清净在斯须。
闲居咏怀集陶二首 其二
江源（明代）

投耒去学仕，登降千里馀。终日驰车走，风波阴中涂。

误落尘网中，言尽意不舒。恐此非良计，逝将理舟舆。

代耕非所望，栖迟固多娱。野外罕人事，委怀在琴书。

春秫作美酒，摘我园中蔬。日月掷我去，不乐复何如。
题方竹杖松根枕二首
张镃（宋代）

郁郁凌寒色，来宜此地蟠。
解衣轻盾日，假盖得秦官。
香宿风微堕，青留雨未乾。
通宵岩侧梦，根窍手藏丹。
怅望
释函可（明代）

苍狗白衣瞬息中，况闻五岭满刀弓。亲朋敢望今谁在，城郭应知到处空。

苏子堤边尸藉草，越王台上鸟呼风。纵令万里馀残魄，那得音书到海东。
送丁正臣知蔡州
司马光（宋代）

䟃𧽼汝水滨，千骑拥朱轮。悬瓠遗基古，鞶囊吉梦新。

丹心留紫闼，清耳远红尘。须识明君意，先应试治民。
九日寄行简
白居易（唐代）

摘得菊花携得酒，绕村骑马思悠悠。

下邽田地平如掌，何处登高望梓州。
和煮茗诗韵二首 其一
苏仲（明代）

交加摇影竹窗虚，试问寒炉煮茗初。古霤避烟惟见鹤，小铛吹浪怪无鱼。

通仙有道还堪信，披腹无文愧浅疏。春梦几回呼不醒，凭君摧起二更馀。
二月十八日过梅庵追怀主人二首
刘克庄（宋代）

惯作梁园座右宾，非惟管鲍亦朱陈。
自从石友幽明隔，谁访瑶朱寂寞滨。
花若无情还有恨，树犹如此况于人。
不知宋玉归何处，口诵招魂一怆神。
陈伯比和回字复次韵?此诗为晁补之作?
苏轼（宋代）

下里冯生宁屑去，湖海陈侯犹肯来。
诗书好在家四壁，蒲柳蓊然城一隈。
骑上下山亦疏矣，鲦従容出何为哉。
市桥十步即尘土，晚雨潇潇殊未回。
送谢孝廉移家越州
权德舆（唐代）

家承晋太傅，身慕鲁诸生。又见一帆去，共愁千里程。

沙平古树迥，潮满晓江晴。从此幽深去，无妨隐姓名。
霹雳引
萧纲（南北朝）

来从东海上，发自南山阳。时闻连鼓响，乍散投壶光。

飞车走四瑞，绕电发时祥。令去于斯表，杀来永传芳。
史氏南轩
梅尧臣（宋代）

庭中碧石盎，上结三重山。
飞光入酒杯，舞翠生髻鬟。
竹林眠黄麞，莎径欠白鹇。
主人无倦情，窗户不须关。
挽许覃峰
丁复（元代）

失访松云隐，哀吟《薤露》歌。前朝诸老尽，浮世百年过。

山水高情足，诗书远泽多。何曾入城府，秦凿自寒波。
送韩密学知定州
孔武仲（宋代）

闻说公空阅古堂，于今出守似还乡。
营开细柳旌旗动，山假胭脂苜蓿长。
北俯貔貅瞻玉节，南楼风月寄胡床。
亲朋出祖无惆怅，早晚韩侯对未央。
口号一首戏呈性初良友
曹义（明代）

一年一度进灯诗，才薄多惭圣主知。不向同侪争胜负，祗将忠悃荅明时。
喜雨三首呈景仁侍郎兼献在尹宣徽
司马光（宋代）

累日增烦暑，通宵结薄阴。
苍茫变风色，散漫作春霖。
野店垂杨重，僧房绿筱深。
疏慵尤得趣，闭户拥重衾。
简孙立之
郑刚中（宋代）

无分双清岸醉巾，苍头煮药与谁亲。
空烦食指报珍味，阻向歌喉听落尘。
槛外寒花应照户，座中明水定生春。
仙翁莫苦催归旆，不比山斋酒困人。
布袋赞
释法薰（宋代）

杖挑布袋，云生脚下。
前街后巷，浑无顾籍。
拊背唤得回，几人能领话。
也且只得奈烦，铁奉化人难化。
道室杂咏
陆游（宋代）

万法元须一理通，长生极治本同功。
广成千岁无它术，祗在唐虞二典中。
城上
白居易（唐代）

城上冬冬鼓，朝衙复晚衙。为君慵不出，落尽绕城花。
和陶田舍始春怀古二首
苏轼（宋代）

退居有成言，垂老竟未践。
何曾渊明归，屡作敬通免。
休闲等一味，妄想生愧腼。
聊将自知明，稍积在家善。
城东两黎子，室迩人自远。
呼我钓其池，人鱼两忘反。
使君亦命驾，恨子林塘浅。
春游
殷尧藩（唐代）

明日城东看杏花，叮咛童子蚤将车。路从丹凤楼前过，

酒向金鱼馆里赊。绿水满沟生杜若，暖云将雨湿泥沙。

绝胜羊傅襄阳道，车骑西风拥鼓笳。
禽言九首·行不得哥哥
刘克庄（宋代）

羊肠汝尚行不得，而况汝兄脚无力。
何曾知有陟冈诗，声声叫兄不容释。
四达之逵如掌平，井廪危道慎无行。
禽鸟微类犹有情，鼻亭公岂不爱兄。
李花二首
董嗣杲（宋代）

宜繁宜远九标新，花露能仙雨点频。
传姓老聃因指树，过门方点验呼人。
苇绡缟月明偷夜，练帨当风静撚春。
实荐冰盆传种去，莫教鑽破核中仁。
题云谷上人梅花帐额有罗浮清梦四字
慧霖（清代）

少年上人号云谷，不独修慧还修福。四大床参明月禅，一团瓢借梅花宿。

梅花之气清且幽，无端思入罗浮游。罗浮有约不能到，佛在心头莫远求。

精蓝曾是将军宅，何不种梅伴老柏。暗香浮动影横斜，梦魂一觉东方白。
李少卿挽记
张耒（宋代）

青云旧驰誉，白发早辞荣。
谈笑惟诗酒，交游尽老成。
支离病中见，潇洒旧时情。
已矣不可问，九原松柏声。
汉祀坛
陈梦庚（宋代）

苔老坛荒扫不开，汉皇多欲岂仙才。乘龙人去真图失，万里空劳一使来。
忆秦娥 其一
佚名（宋代）

胆样瓶儿几点春。剪来犹带水云痕。且移孤冷，相伴最深樽。
每为惜花无晓夜，教人甚处不销魂。为君惆怅，独自倚黄昏。
未试即事杂书率用秋日同文馆为首句
张耒（宋代）

倦枕愁霜苦，晴窗宿雾开。
幕云当昼合，袍雪与风来。
元日彤庭实，春风曲水杯。
何须恋杨柳，圣世要无媒。
读马曹稿赠沈太玄兵部 其一
韩上桂（明代）

拄笏西山日起时，坐来爽气冉相随。官清自觉马曹冷，赋就宁凭狗监知。

独向阳春霏白雪，漫将流水绕朱丝。济南北地成寥落，千载遗文恍在兹。
芦沟晓月 其二 西山霁雪
李贤（原德）（明代）

太行西来几千里，突兀连峰半天起。朔风吹雨凝作花，玉龙盐虎相偎倚。

嫩寒澄霁朝暾红，千峰万峰如发蒙。瑶华散尽锦屏列，露出朵朵金芙蓉。

兹山见说多奇秀，况复清明景偏茂。日射松梢翠欲流，云开石窦冰成溜。

捲帘坐对情何浓，预为吾民歌岁丰。瑞麦连云先有兆，遗蝗入地潜深踪。
听杜将军帐下儿歌
仇远（元代）

桓将军，军城南。
牛将军，军城北。
他军只有八千人，卒急临洮攻未得。
至昌平与客月下看主人后园梨花
陆深（明代）

最爱梨花傍晚看，月光如水漾轻寒。为怜明日知何处，试借春风暂倚阑。
春暮同敬亭贻谋泛月 其一
敦敏（清代）

晚风寂寂水潺潺，载酒临流买钓船。莫漫夜游愁秉烛，孤帆明月绿杨烟。
夜坐戏作
陆游（宋代）

建苑夸豪如贵胄，棋岩晦迹类臞仙。
倘凭阀阅定人物，耕野钓溪难自贤。
偈颂三十首
释慧晖（宋代）

行脚大事，一段宗要。
直拈起兔角佛杖，正举著龟毛祖拂。
若人拈起举著时，人尽有礼谢在时。
送谦父弟
宋自适（宋代）

日用功夫在细微，行逢碍处便须疑。
高言怕被空虚笑，阔步先防堕落时。
囊萤夜读
晋书·车胤传（唐代）

胤恭勤不倦，博学多通。家贫不常得油，夏月则练囊盛数十萤火以照书，以夜继日焉。
长安道
何妥（隋代）

长安狭斜路，纵横四达分。车轮鸣凤辖，箭服耀鱼文。

五陵多任侠，轻骑自连群。少年皆重气，谁识故将军。
送别萧司勋
高叔嗣（明代）

柴门夜语罢，惆怅出前林。
晓日孤村映，秋风落木深。
别来生白发，归去换思心。
还复茅檐下，朝朝鸟雀吟。
青玉案（子寿父）
刘清之（宋代）

江南十月春风早。见枝上、梅英小。爱日初升清雾晓。绣筵中启，小图高挂，膝下斑衣烧。

今年献寿多欢笑。弄玉新将二雏好。此曲尊前何所祷。十分康乐，十分强健，一树壮棒老。
劳劳亭
杨备（宋代）

柳风飞絮扑征袍，望远楼中望眼高。几许江南名利客，灰尘满面日劳劳。
闯山亭
李处权（宋代）

亭皋树林五月寒，坐揖秀爽披孱颜。
使君清雅颇好事。妙墨风流名闯山。
云归雨罢作佳色，山在杳霭空濛间。
烟中合遝展屏障，鸟外纡余堆髻鬟。
疏帘捲尽一搔首，决眦荡胸如可攀。
江头好山不知数，供给骚人犹等閒。
寄翁石龟
潘玙（宋代）

惯呼风月入毫端，人作神仙以上看。
天赋此清梅亦逊，地因所寓稿随坤。
符分半刺于今易，诗得全名自古难。
洗去淫哇追大雅，能于文海障狂澜。
送林邦楚秀才以书成还吴航予将北上
陈登（明代）

凤台腊尽晓霜微，芳草新年染客衣。我逐离声随北上，君将行色赋东归。

吴中斗酒闻莺醉，严濑孤帆背雁飞。若到闽中誇盛事，相逢休道故人稀。
酬李举之用前韵见寄
洪适（宋代）

阅尽千峰不惮劳，归来文墨厌官曹。浮槎问汉秋期近，埋剑冲星夜气高。

那复精思如吐凤，初无壮志欲乘鳌。诗坛轩轾归题品，滥得阳秋一字褒。
寒夜
范成大（宋代）

万象闲无语，一蛩吟独哗。
肃肃月浸树，满庭穠李花。
风从月中来，吹我两鬓华。
北斗声回环，南斗亦横斜。
人生几良夜，吾行久天涯。
离居隔江汉，何由寄疏麻。
孤雁二首·其二
崔涂（唐代）

几行归塞尽，念尔独何之。
暮雨相呼失，寒塘欲下迟。
渚云低暗度，关月冷相随。
未必逢矰缴，孤飞自可疑。
【双调】夜行船　青楼咏妓
刘庭信（元代）

新梦青楼一操琴，是知音果爱知音。笺锦香寒，帕罗粉渗，遥受了些妆孤处
眼余眉甚。
【幺篇】腰瘦刚争不姓沈，被闲愁恼至如今。只为那镜约钗期，翻做了花毒
酒鸩，揣上一个罪名儿雨囚云禁。
【乔木查】狠姨夫计深，刀斧般恩情甚，蜡打枪头软厮禁。好姻缘苦用心，
他待独树成林。
【庆宣和】花有清香月有阴，一刻千金。辜负良霄可怜甚，问审，问审。
【落梅风】至如道烧银蜡，便做道度绣衾，托赖着这些福荫。三衙家则推道
娘未寝，不提防几场儿撒吞。
【风入松】耳边消息谩沉沉，情泪湿衣襟。强将别酒拼一任，奈新来酒也慵
斟。怕不待和愁强饮，却原来愁越难禁。
【拨不断】细思寻，厮淋侵，热温存漫想偎香枕。吉玎的生掂折玉簪，呆
答孩空忆酬红锦，要独强性儿急淋。
【离亭宴尾】口儿中不许别图个甚，意儿中既有何须恁？非瞒儿黑心，怎当
那冷撒吞柳青岑？错下书三婆啉，硬散楚的闲家谮。筝上弦怕支愣，井内瓶
愁扑井。这姻缘山高海深，倘若卦变了燕莺爻，交掷下鸳鸯兆，签抽的鸾凤谶。
牙缝儿唧与些甜，耳朵儿吹与些任。我则怕这锅水热不热今番在恁，你则待调弄
得话头儿长，承当的咒儿碜。
秋日
杜牧（唐代）

有计自安业，秋风罢远吟。买山惟种竹，对客更弹琴。

烟起药厨晚，杵声松院深。闲眠得真性，惆怅旧时心。
道先贤良以南公出山愆期示诗见促谨依来韵奉答
吕南公（宋代）

为农岂非天，归计恨不早。业已入犁锄，谋惟在粱稻。

春霜久不入，乾渴满耕隩。布谷彼何心，声声似相报。

不知兰台聚，安用樊间老。定许叩铃斋，柴居就长道。
送元恕
强至（宋代）

我本生穷阎，才命两乖塞。
再试得一第，失足落铨格。
去年赴选集，摩肩杂隶役。
吏口骈名呼，摧沮气填臆。
僦居在闲坊，门巷少人迹。
于时苦病吟，谁肯顾越{睾幸换与}。
高冠纵一临，车马有屈色。
平生青云志，跕跕若堕翼。
羡君富词才，时志复两得。
解褐拜初命，便缀审官籍。
秋高马足健，驾言往京国。
诸父列禁严，南北罗第宅。
往来伯叔间，此行稳栖息。
君家世儒林，图史况山积。
灯火今可亲，幽探勉馀力。
京都号纷华，君志定非溺。
勿贻双亲念，此外慎眠食。
偈颂一百六十首
释宗杲（宋代）

一喝分宾主，照用一时行。
要会个中意，日午打三更。
善恶吟
邵雍（宋代）

尧舜无子，瞽鲧有嗣。
福善祸淫，何故如此。
姑苏览古
孙起楠（清代）

橐皋霸业怛威棱，《越绝书》成感废兴。万岭风烟趋笠泽，三吴春水下松陵。

空余故苑眠垂柳，不见前溪唱《采菱》。惆怅绿芜槃郢墓，跋陀行雨正飞腾。
再游东林寺作五首
贯休（唐代）

台殿参差耸瑞烟，桂花飘雪水潺潺。

莫疑远去无消息，七万馀年始半年。

桓玄旧辇残云湿，耶舍孤坟落照迟。

有个山僧倚松睡，恐人来取白猿儿。

玉像珠龛香阵横，锦霞多傍石墙生。

辟蛇行者今何在，花里唯闻鸠鸟声。

爱陶长官醉兀兀，送陆道士行迟迟。

买酒过溪皆破戒，斯何人斯师如斯。

白薝卜花露滴滴，红苾刍草香濛濛。

田地更无尘一点，是何人合住其中。
鲤鱼儿谣
不详（唐代）

可怜圣善寺，身著绿毛衣。牵来河里饮，蹋杀鲤鱼儿。
鹊桥仙
奕绘（清代）

轻雷挟雨，流云欺月，彩凤身无双翼。银河安得好风吹，不相见、不如不识。

人间路杳，天边期近，望断燕南赵北。痴牛呆女盼终年，只一日、相逢难得。
送蒙斋赴召六首
包恢（宋代）

尝闻魏仲英，谓仕欲行志。
后宫权豪等，损去志乃遂。
如云皆不可，隐身是为智。
此志虽可称，一节非道备。
不闻政适人，格心第一义。
如未可与权，当道岂易致。
齐王好货色，孟子不少刺。
导之百姓同，王道真易易。
自实学不明，言与实难离。
何能格一非，适以滋众伪。
最是讲说多，虚文只成赘。
经或不如史，祸福可趋避。
下至不害伯，犹能救时弊。
此可观世变，言之横涕泪。
道本无不通，君子当不器。
戏酬皇甫十再劝酒
白居易（唐代）

净名居士眼方丈，玄晏先生酿老春。
手把屈巵未劝我，世间何处觅波旬？
蝶恋花
徐士烝（清代）

挑菜人归芳草碧。放下湘帘，隔住寻香蝶。飘瞥红丝开夜合，惊心枝上先啼鴂。

听得窗前凉雨歇。无计留春，怕问春消息。燕子不来门巷寂。

空余满地杨花雪。
中秋与二三子赏月分韵得中字
谢逸（宋代）

雨洗天宇净，微云捲凉风。今夕定何夕，月圆秋气中。

惊雁掠沙水，寒鸦绕梧桐。嘉我二三子，笑语春冰融。

酒酣吐秀句，醉笔翩征鸿。夜阑灯光乱，清影栖房栊。

似闻霓裳曲，笛声吟老龙。
杂咏一百首·苏秦邻妾
刘克庄（宋代）

主命亦危矣，媪谋真拙哉。
烦君赐妾杖，嗔妾覆君杯。
句 其三
王镐（宋代）

发爽带风梳，齿疏和月漱。
落花
释文珦（宋代）

昨日名园锦万丛，一宵风雨树头空。浮华往往皆如此，谁解看花似梦中。
新城道中雷雨喜晚晴
宋褧（元代）

震霆人马俱辟易，挥鞭不复能掩聪。枣叶沉沉过冻雨，柳陌萧萧来晚风。

失马急追怜从者，负薪徒涉念衰翁。驿程亦有驰驱苦，犹及残阳一点中。
德宗皇帝挽歌词四首 其二
白居易（唐代）

虞帝南巡后，殷宗谅闇中。初辞铸鼎地，已闭望仙宫。

晓落当陵月，秋生满旆风。前星承帝座，不使北辰空。
句
李师中（宋代）

当年殿柱题名处。
和彦猷在华亭赋十题依韵·枯湖
韩维（宋代）

枯湖沦此地，柘山岿其濒。
复惊秦时女，化作湖上神。
世事喜反覆，孰能识涯津。
物变虽万殊，不惑固有人。
襄阳歌
薛瑄（明代）

持节过樊城，南渡汉江曲。汉江远自嶓冢来，遥望真如鸭头绿。

江干楼堞何峥嵘，壮哉快睹襄阳城。少日常思一游览，今朝始遂来经行。

经行处处多遗迹，满目苍然悲思集。后人游似前人游，古人忆是今人忆。

郁郁岘山翠，遥遥鹿门深。残碑人堕羊祜泪，隐居谁识庞公心。

庞公一去已千古，尚有清风洒寰宇。茂林鸟宿鱼潜渊，区区刘表焉能取。

城南习家池，池水清涟漪。当日山翁酩酊醉，风流未许他人知。

更寻王粲宅，留井岘山麓。铜瓶无复汲深寒，蔓草空馀覆幽绿。

悠悠往事难具陈，高名尚有隆中人。师出二表鬼神泣，图成八阵风雨频。

乃知襄樊士风好，由来英达何草草。汉水东流岘首高，秪因配此名不了。

方今明圣坐垂旒，百年礼乐登虞周。仁恩已满天地大，王化久浃江汉流。

江汉游女心如结，士习诗书仰先烈。乌台使者来作歌，期与国风传不歇。
十忆 忆眠
李元膺（宋代）

泥娇成困日初长，暂卸轻裙玉簟凉。漠漠帐烟笼玉枕，粉肌生汗白莲香。
南甸漫述
金节（明代）

野烧平原别有天，腾阳遥望亦凄然。山当睥睨迎征盖，路绕荒芜起暮烟。

几队材官仍戏马，数家禾黍更连阡。朔风多少离人思，总为边陲旅梦牵。
四时佳景漫吟四首 其二
林奕兰（明代）

我爱夏，夏风凉。水阁明书幌，山斋清昼长。吟蝉响遏云间树，解语荷花入梦香。

一展琅玕潇洒趣，北窗时与傲羲皇。
次寄绿莎翁韵
吴则礼（宋代）

剧谈要且置，尘尾宁用长。
从来一大事，吾曹可称量。
世上有何好，投身净名坊。
老夫百不如，摩腹鱼稻乡。
缅怀眼中人。跛跛岂易忘。
尚欲投羽扇，无心问糟床。
端笑说拍浮，畴昔取腐肠。
闻比郡李沧溟出守顺德书此寄上
卢楠（明代）

汉署仙郎何处求，高旌知驻古邢州。渔阳久待张君淑，河内争迎郭细侯。

旧日石门曾拒垒，此时铜马莫轻谋。畏途远附青云翼，慷慨长唫寄壮游。
和徐榷院唐佐见在七首
何梦桂（宋代）

苒苒岁月晚，悠悠美人思。
皎皎在天月，娟娟落水涯。
相思何所在，日莫折琼枝。
哀鸿翅翎短，苦为稻粱縻。
原言化为云，长与龙相随。
游鄠山诗十二首 马上偶成
程颢（宋代）

身劳无补公家事，心冗空令学业衰。世路崄巇功业远，未能归去不男儿。
句
释可勋（宋代）

天晓不干钟鼓事，月明岂为夜行人。
元夕黄伯舆招同关少璋梁羲年族叔原兰族兄羽仲从弟子敬赏玉兰花席上赋玉兰歌
欧必元（明代）

柏叶椒花次第开，酒徒词客如云来。主人盘盛白玉馔，五色金丝斗胜裁。

中有玉兰花似雪，迎风含态姿超绝。轻盈似带三湘云，微漾疑窥五夜月。

平生不入里人筵，今日醉君酒十千。皓齿红颜不足羡，白衣苍狗殊堪怜。

莫嗟世界易陷缺，莫笑法轮易旋转。人生何必论兴衰，天地能禁几寒暖。

玉兰朝开绚綵霞，无奈东风三月斜。尊中有酒不能醉，呜呼，不见玉兰花。
送钱守归朝除大农二首
唐仲友（宋代）

贱迹归田里，高怀不世情。
细倾忧国酒，频话及时耕。
紫橐恩将近，茅茨计未成。
攀辕无好语，所愿达时英。
老父谣送南昌康侯考绩如京师
胡奎（元代）

我行南昌道，相逢白头老。白头甘老南昌村，一生不识府县门。

去年卖剑买黄犊，今年纳租租易足。白头种柳县门前，愿留康侯住数年。

侯今报政金门下，待侯重来繫骢马。
和扫破庵塔二首
释心月（宋代）

平林风静坞云轻，一掬寒泉荐客情。
会与此山重有约，何妨一日一经行。
滕王阁
赵公豫（宋代）

佳名由帝子，千载尚馀芳。带水来章贡，群山拥豫章。

楼台誇壮丽，鱼鸟焕清光。粉壁多词翰，风流孰擅长。
新隐四首·荷池
王洋（宋代）

香分净社色专城，冠盖如云照乘明。
晓露一妆秋艳曳，凉风吹乘夜经营。
戏荷鱼小波纹近，戛玉船低笑响轻。
闻说笠乾烧供夜，无边华烛竞欢迎。
闲居
释行海（宋代）

荡荡空山草木青，枝禽飞下菜池冰。
夜深月照茅檐静，翠石幽泉落几层。
早入朝书事
窦牟（唐代）

紫陌纷如画，彤庭郁未晨。列星沈骑火，残月暗车尘。

隐轸排霄翰，差池跨海鳞。玉声繁似乐，香泽散成春。

叹息驱羸马，分明识故人。一生三不遇，今作老郎身。
同王昌龄裴迪游青龙寺昙壁上人兄院集和兄维
王缙（唐代）

林中空寂舍，阶下终南山。
高卧一床上，回看六合间。
浮云几处灭，飞鸟何时还。
问义天人接，无心世界闲。
谁知大隐者，兄弟自追攀。
读何斯举黄州秋居杂咏次其韵十首 其一
陆游（宋代）

造请非所长，一带每懒束。揖客虽小殊，亦未胜仆仆。

正须驾柴车，归艺东篱菊。故山甘水泉，群饮友麋鹿。

百年不堪玩，万事要自烛。小人欺屋漏，吾辈当戒独。
凌云篇
范梈（元代）

往与凌云山人披虎豹、谒太清，是时东风满瑶京，绿杨三月听流莺。

君随挂席湘江行，予亦骑马趋承明。手把宫袍厌缚身，却忆南溟有纵鳞。

四年辞海岳，一举上星辰。逢君却向凌云下，心上经纶甚潇洒。

半夜清猿四合啼，长松古月照回溪。桃花源上路，一去意都迷。

我本凌云峰畔客，何日相从卜其宅。早服还丹生羽翼，共脱朝衣挂青壁。
送至严山人归山（一作送严上人）
皎然（唐代）

初到人间柳始阴，山书昨夜报春深。

朝朝花落几株树，恼杀禅僧未证心。
送李训导之官
邹智（明代）

先生万人杰，起自锦江滨。天上逢尧舜，人间养凤麟。

淳风千古吹，化雨一番新。国朝青史上，有传表儒臣。
送陈肖玉长教擢教楚藩
赵完璧（明代）

胡为孤奇姿，觏此青海曲。玄简如有情，纲常僻邑鹄。

朱丝返淳元，綵笔振颓俗。霢霂膏幽兰，剞劂试良玉。

炫日夭桃崇紫霞，凌风瑶笋超贞华。楚淮弦诵春无涯，龙门蟾窟文泽赊。

歘有紫泥书，仰翥丹霄凤。潇湘杳灵翰，琬琰破尘梦。

怅惘湖水春，索寞山阳弄。挹之不可留，濒溪薄相送。

青青杨柳摇碧波，孤帆万里情如何。醁𨤍一酌强君酡，青萍三尺为君磨。

江空岁晚目力短，霜寒秋老雁无多。荒城银烛坐风雨，春晖紫府迷笙歌。

陈琳负伟才，仲舒抱俊策。银纪湘东豪，仙集淮南客。

梁园授简空陈编，巫台梦思俱云烟。风流儒雅怀千年，壮图此日辉前贤。
新秋药名 其二
洪咨夔（宋代）

两眼旋花雪点须，钻头故纸枉工夫。倦怀懒附子公椟，闲性熟工摩诘图。

枝拂云香行到桂，叶随风舞又催梧。乘槎欲到空青问，织女牵牛事有无。
上蔡
傅若金（元代）

上蔡城头黄叶多，闻鸡看剑起长歌。
徒怜丞相东门犬，犹忆将军半夜鹅。
树底衣裳沾雾雨，马前灯火动星河。
凉风满路吹行驿，那似金门听玉珂。
甲子除夕江北书怀
刘藻（宋代）

七载蜀江客，匆匆岁又残。东风吹鬓老，短烛照杯寒。

文字招尤易，生涯听命难。稻粱嗟计拙，枉累使君肝。
次韵崔伯易席上所赋因以赠行二首
黄庭坚（宋代）

迎新与送故，渠已不胜勤。
民卖腰间剑，公宽柱後文。
诸郎投赐沐，高会惜临分。
去国虽千里，分忧即近君。
答叶浩吾 其二
夏曾佑（清代）

忆昔乡关住，悠悠毁誉齐。何曾忧厕鼠，相与乐醯鸡。

易稿筐常满，钞书烛履低。十年湖海上，回首梦痕迷。
送庾侄亲迎延平李先生家
李处权（宋代）

庾郎吾家千里驹，朝暮勤苦读父书。少年绰有老成态，月旦考订评乡闾。

明当别我择贤妃，结束琴剑谁挽裾。春空吹晴惠风畅，烟草弄色和气舒。

野桥融泄柳絮合，石岸惨怆鸣鶢鶋。乘龙有期弗获饯，数椽政葺渊明庐。

旅愁冥思莫排遣，离恨挂臆难扫除。况当春晚气暄淑，著体欲醉甘醴如。

修程所嘱盖养摄，礼毕早办双飞舆。妇翁传道世大儒，习俗再使淳古初。

稔知贤舅继家学，子如从之师有馀。归来阿叔待审订，义路礼门从广居。
岳之妇人多以白练蒙首俗传马伏波征蛮死于岳
袁说友（宋代）

将军久已归黄壤，江妇如何未黑头。
若使将军知此意，素缣蒙首也应休。
早梅芳（别恨·二之一）
周邦彦（宋代）

花竹深，房栊好。夜阒无人到。隔窗寒雨，向壁孤灯弄余照。泪多罗袖重，意密莺声小。正魂惊梦怯，门外已知晓。

去难留，话未了。早促登长道。风披宿雾，露洗初阳射林表。乱愁迷远览，苦语萦怀抱。谩回头，更堪归路杳。
曹仁宪谨荣寿
张国才（清代）

学本由人性自天，功名富贵早超然。洛阳纵有耆英会，未及我公不老仙。
览史 其三
李正民（宋代）

司马万事只称好，司空老矣三宜休。处世何庸誇蹇蹇，济时无术早抽头。